PARÍŽ. Francúzska ministerka životného prostredia Ségolene Royalová v stredu oznámila, že prijala ponuku prezidenta Francoisa Hollanda a ujme sa funkcie predsedajúcej Konferencie zmluvných strán Rámcového dohovoru OSN o klimatickej zmene (COP).
Francúzsko bude COP predsedať až do 7. novembra, keď túto funkciu na summite v Marrákeši odovzdá Maroku.Prečítajte si tiež: Prečítajte si tiež:
Záujem o klimatickú agendu
Royalová funkciu preberie po Laurentovi Fabiusovi, ktorý nechce kumulovať mandát predsedajúceho COP s výkonom funkcie predsedu francúzskej Ústavnej rady. Do nej bol Fabius vymenovaný Hollandom po svojom odchode z postu ministra zahraničných vecí.
Fabiusov pôvodný zámer, že by sa chcel popri predsedaniu Ústavnej rade venovať aj COP, vyvolal vo Francúzsku živú diskusiu, pripomenul v stredu francúzsky denník Le Monde.
Le Monde tiež upozornil, že Royalová sa pri nedávnych zmenách vo francúzskej vláde nechala počuť, že ako ministerka by chcela prispieť k rozvoju medzinárodných vzťahov pri riešení problémov klímy.
Loading...
Vyjadrila tiež záujem "chopiť sa celej klimatickej agendy".
Aktívne a efektívne predsedníctvo
Royalová sa v stredu pred novinármi vyjadrila, že svoje predsedníctvo v COP chce "poňať aktívne, efektívne a zachovať kontinuitu".
Pripomenula v tejto súvislosti, že na vlaňajšom 21. zasadnutí COP v Paríži (COP21) bola šéfkou francúzskej delegácie.
Úlohou Royalovej bude dotlačiť svetové spoločenstvo k zintenzívneniu boja proti otepľovaniu planéty a presvedčiť ho o nutnosti plniť závery parížskej schôdzky COP, ktoré rátajú s obmedzením emisií skleníkových plynov.
Neľahkou úlohou bude aj príprava COP22 v Maroku, konštatoval dnes Le Monde.